**Everyday Objects:** **ภาษาอังกฤษรอบตัวคุณ**

ก่อนอื่นต้องบอกว่าเทคนิคนี้เป็นเทคนิคการเรียนคำศัพท์ที่ดิฉันใช้มาตั้งแต่อยู่มัธยม จนจบปริญญาโท และปัจจุบันก็ยังทำอยู่ เนื่องด้วยเหตุผลที่ว่าสมองของเราจะสามารถจดจำรูปภาพได้ดีกว่า ง่ายกว่าตัวอักษร เพราะเมื่อเราเห็นสิ่งใดก็ตามและพยายามจะจดจำมัน สมองจะสร้าง Mental Image ขึ้นมา ซึ่งในกระบวนการนี้ยังสามารถเชื่อมโยงไปถึงการเชื่อมโยงเสียง ความหมาย หรือเรื่องราวอื่นๆที่เกี่ยวข้อง (Schema) ว่ากันง่ายๆก็คือ เราจะสามารถจดจำคำศัพท์ได้ง่ายขึ้น ดีขึ้น ประหยัดเนื้อที่แรมในสมองขึ้นด้วยเทคนิคการจำคำศัพท์จากภาพ (Image-based technique for memorization) จะว่าไปมันก็เหมือนการเล่นเกมอย่างหนึ่งค่ะ โดยกติกาง่ายมากๆ มีดังนี้

1. **Challenge yourself!** ในแต่ละวันให้คุณลองท้าทายตัวคุณเองด้วยการสร้างโจทย์ประจำวันว่าวันนี้คุณต้องเก็บคำศัพท์ใหม่จากสิ่งรอบตัว 3 คำ เกมนี้จะไม่มีความยุ่งยากหรือวุ่นวายกิจวัตรประจำวันของคุณเลยค่ะ เพียงแค่ ขอให้คุณลองสังเกตสิ่งของรอบตัวของคุณค่ะ ไม่ว่าจะเป็น ฉลากข้างขวดต่างๆ ในบ้านของคุณ หรือป้ายชื่อสินค้า ชื่อสถานที่ห้างร้าน ป้ายบอกทาง ป้ายโฆษณา อะไรก็ตามที่เป็นภาษาอังกฤษ
2. **Look around!** คราวนี้เราก็ออกไปสำรวจโลกคำศัพท์ใหม่กันเลย ใช้ทักษะการสังเกตของคุณให้เป็นประโยชน์ เช่น ตื่นเช้ามาขณะคุณแปรงฟัน คุณอาจลองเหลือบมองดูฉลากยาสีฟันของคุณ สายตาของคุณอาจจะไปป๊ะกับศัพท์คำหนึ่ง (หรือหลายคำ) ที่คุณไม่รู้จัก เช่น ‘***Breath***’และต่อมาขณะที่คุณกำลังแต่งตัว คุณหยิบเสื้อตัวโปรดมาหนึ่งตัว มีป้าย label ชื่อยี่ห้อว่า ‘***Chaps***’ คุณเคยสงสัยมั้ยว่าคำนี้มีความหมายหรือไม่ และถ้ามีน่าจะแปลว่าอะไร? ระหว่างที่คุณเดินทางออกจากบ้านคุณอาจผ่านสถานที่หนึ่งที่ซึ่งมีป้ายติดด้านหน้าเด่นเป็นตระหง่านว่า *‘****Embassy****’* เพียงคุณลองมองดูรอบๆบริเวณดิฉันคิดว่าคุณก็น่าจะเดาได้ว่าศัพท์คำนี้น่าจะแปลว่าอะไร ซึ่งความสนุกมันก็อยู่ตรงนี้แหล่ะค่ะ ตรงที่คุณลอง ‘เดา’ ความหมายเล่นๆก่อน สมองคุณจะเกิดกระบวนสร้างภาพในหัว เกิดการเชื่อมโยงความหมายที่น่าจะเป็นไปได้
3. **Let’s check it out!** ดังนั้นพอคุณมีเวลาว่าง หรือกลับถึงบ้าน คุณก็แค่ลองปรึกษาเพื่อนแท้ยามยาก นั่นก็คือดิกชันนารีนั่นเอง ว่าคำที่คุณพบวันนี้มีความหมายว่าอะไร? คุณเดาถูกหรือไม่? หากคุณเดาความหมายไม่ถูกก็ไม่เป็นไรนะคะ เพราะมันเป็นเพียงแค่เกมที่คุณเล่นกับตัวเอง แต่เชื่อดิฉันเถอะว่ายิ่งคุณเดาพลาดมากเท่าไหร่ คุณจะยิ่งจำได้แม่นขึ้นค่ะ!
4. **Try imagine**! สเต็ปนี้เป็นสเต็ปเสริมที่สำคัญค่ะ คือการใช้จินตนาการของคุณผูก สร้างเรื่องราวขึ้นในหัว เช่น คุณๆน่าจะเคยได้ยินชื่อยี่ห้อเครื่องเสียง **PIONEER** ใช่มั้ยคะ ซึ่งคำนี้มีความหมายว่า ผู้บุกเบิก, บุกเบิก, มาก่อน (เป็นได้ทั้ง noun, verb และ adjective) สิ่งที่คุณควรลองทำก็แค่พยายามเดาว่า ทำไมเค้าถึงตั้งชื่อนี้นะ? ไม่ต้องกังวลเรื่องความผิดถูกนะคะ เพราะจริงๆแล้วขั้นตอนนี้จะจำให้คุณทบทวน เชื่อมโยงคำศัพท์ และจัดระบบคำศัพท์นั้นในรูปแบบของคุณเองค่ะ

วิธีการประเมินตัวเองสำหรับเทคนิคนี้ก็ไม่ยากเลยค่ะ ดิฉันเชื่อว่าเพียงแค่ในรุ่งเช้าของวันถัดไป เมื่อคุณหยิบยาสีฟันหลอดเดิม เจอศัพท์คำเดิม คุณจะรู้ตัวเองเลยค่ะว่าเราสามารถจำได้หรือไม่ ดิฉันอยากให้คุณผู้อ่านลองนำเทคนิคนี้ไปใช้ดูนะคะ คุณจะรู้สึกสนุกกับสิ่งรอบข้างมากขึ้นและรู้สึกว่ามีอะไรให้เราทำความรู้จักอีกมากมายเลยทีเดียวค่ะ *English is all around!*